Title: Kaposvár város kispályás labdarúgó bajnokságának versenykiírása 2010-2011
Author: user
Last saved by: Charlie
Company: PNox

Kaposvár város kispályás labdarúgó bajnokságának versenykiírása
2023-2024

A verseny célja: 
A kispályás labdarúgó csapatok folyamatos versenyeztetésének biztosítása.
A bajnokság helyezéseinek eldöntése.
A labdarúgás iránt érdeklődők szórakoztatása.
A bajnokság rendezője:
Kaposvár Megyei Jogú Város Sportbizottságának megbízásából a Sportpálya 2004 Egyesület
A bajnokságok résztvevői:
Azon csapatok, akik nevezésüket a megjelölt határidőig megküldték. Megkötés nélkül bárki játszhat a benevezett gárdákban, akár igazolt játékos, akár nem.
A bajnokság helye:
Kaposvár Városi Sportcsarnok műfüves pályája.
A bajnokság ideje: 
Nevezésektől függően, sorsoláskor közölve.
A bajnokság díjazása:
Az első három helyezett díjazásban részesül (serleg, érem, tárgyjutalom), ezen kívül a gólkirályt is jutalmazzuk.
A bajnokság rendszere:
A csapatok a csoporton belül körmérkőzések formájában döntik el a sorrendet. 
A benevezett csapatok mindegyike játszik az összes többi gárdával, egy alkalommal az őszi, egy alkalommal a tavaszi szezonban, mindenkivel kétszer.
Győzelemért 3 pont, döntetlenért 1 pont jár.
Minden játékos egyidejűleg csak egy csapatban szerepelhet. Győzelemért 3 pont, döntetlenért 1 pont jár.
A végső sorrend meghatározása: 
1.	pontok száma
2.	egymás elleni eredmény (egymás elleni pontszám és gólkülönbség)
3.	több győzelem
4.	gólkülönbség
5.	több rúgott gól
6.	büntetőrúgások

Nevezési díj: 
50.000 Ft/év. (Mely magába foglalja a játékvezetői és minden egyéb díjat.)  Befizetési határidő: őszi 3. fordulóig 25.000 Ft, majd a tavaszi 3. fordulóig a maradék 25.000 Ft. 
Ha az adott határidőre nincs befizetve a nevezési díj, az adott csapat nem állhat ki, a mérkőzést 3-0-val az ellenfél javára írjuk!
Óvás: 
Óvási ügyekben, valamint súlyos sportszerűtlenség miatt kiállított játékosok ügyében az egyesület elnöksége dönt. Óvási díj: 5000 Ft. Óvást a mérkőzés befejezése után, illetve a következő 8 napon belül kell az egyesület elnökségének benyújtani. Az óvásnak tartalmaznia kell az óvás okát, bizonyítékokat is csatolni kell, amely alapján az elnökség dönt.
A mérkőzés rendezésére vonatkozó előírások:
A bajnoki év első felében visszalépett - jogutód nélkül megszűnt – vagy törölt csapat minden lejátszott mérkőzésének eredményét meg kell semmisíteni és a bajnoki táblázat utolsó helyére kell sorolni. A kiírás második felében visszalépett, vagy törölt csapat addigi eredményei beszámítanak, viszont a törlés /visszalépés/ időpontjától a bajnoki pontok az ellenfelet illetik 3-0-as gólkülönbséggel. 
Létszámhiányosan csak akkor állhat ki egy csapat, ha minimum 4 játékossal a mérkőzés kezdetén rendelkeznek.
A bajnokság beindulásakor leadott névsorban a játékosok írásban nyilatkoznak, hogy saját felelősségükre sportolnak!
A mérkőzésen a csapatok öltözékének megválasztására a pályaválasztó csapatnak van először lehetősége.
Versenyszabályok: 
1. A játékidő 2x20 perc, a félidők között 2 perc szünettel.
2. A kispályás bajnokságot szervező egyesület súlyosabb esetben (verekedés, játékvezető bántalmazása) több mérkőzéstől is eltilthatja a játékost. (Részletes fegyelmi szabályzatot külön pont tartalmazza)
3. A csapatok játékosai egységes sportfelszerelésben, a mérkőzés előtt legalább 10 perccel kötelesek megjelenni. Stoplis cipő használata nem engedélyezett, csak terem,- és hernyótalpas cipőben lehet játszani.
4. Várakozási idő 5 perc
5. Az a csapat, amelyik a kezdési időre nem tud kiállni, az a mérkőzést elveszíti és a 3 pontot 3-0-as gólkülönbséggel a vétlen, jelenlévő csapat javára igazoljuk. Nem jár pontlevonással, ha a csapat előre jelzi, hogy nem tud kiállni! Ha ezt nem tudatja a szervezőkkel, egy pont kerül a vétkes csapattól levonásra.
6. Az csapat, amelyik megkezdett mérkőzésről jogosulatlanul levonul, 3 pont levonásban részesül.
7. A mérkőzés elhalasztására minden csapatnak szezononként egyszer van lehetősége, kivéve az utolsó három fordulót, ekkor már nem lehet halasztani. Az erre irányuló kérést a mérkőzést megelőző napon 17 óráig kell az egyesülethez eljuttatni úgy, hogy az ellenfél beleegyezése rendelkezésre álljon, valamint a lebonyolítás időpontjáról egyezzenek meg! Időpont lehetőségek - Kedd: 18.00, 18.45, 19.30, valamint szerda 18.00. Az elhalasztott mérkőzéseket három fordulón belül le kell játszani!
8. Amennyiben a kiküldött játékvezető nem jelenik meg, a két csapat megegyezése alapján a jelenlevők közül egy személyt fel kell kérni a mérkőzés levezetésére, akit a játékvezetői díj megillet.
Játékosigazolás:
1. Új játékos igazolása a bajnokság időszaka alatt az utolsó három fordulóig bármikor történhet, de írásban be kell jelenteni a bajnokság szervezőjének. Az utolsó három fordulóban semmiféle igazolás nem engedélyezett.
2. Átigazolás a bajnokság ideje alatt, az utolsó három forduló kivételével bármikor lehet. A visszaigazolás nem engedélyezett. Az átigazolást is írásban be kell jelenteni az egyesületnek. Egy játékos egy bajnoki szezonban maximum két csapatban szerepelhet. Az átigazolási nyomtatványt a játékosnak és a fogadó csapat vezetőjének kell aláírnia!
3. Az a csapat, aki szabálytalanul igazol, vagy játszat játékost pontlevonással sújtható. Mérkőzésenként 3 pont kerül levonásra a vétkes csapattól, és a játékos három mérkőzéstől való eltiltásra büntethető. Egyesületünk óvás nélkül is élhet a büntetés jogával, ha a szabálysértés a tudomására jut.
Játékszabályok:
A következő szabályt vettük át a futsalból: A közvetlen szabadrúgást maga után vonó szabálytalanságok számát nyilvántartjuk (halmozott szabálytalanságok), és félidőnként az ötödik szabálytalanság után, (tehát a 6. faulttól kezdve…) minden szabálytalanságért ún. kisbüntető jár, amit 10 méterről végeznek el, csak a kapus van a lövő játékossal szemben.
(Ha a szabálytalanság a büntető területen kívül, de 10 méternél közelebb történt, akkor a rúgó játékos dönthet, hogy a 10 m-re lévő büntetőpontról vagy a szabálytalanság helyéről akarja-e elvégezni a szabadrúgást.) A kapusnak legalább 5 méterre kell lennie a labdától.
- Szabálytalanságért megítélt büntetőt a 6-os vonalról kell rúgni.
- Oldalvonaltól a labdát bedobással, ill. rúgással lehet játékba hozni. Az ellenfél játékosainak legalább 2 méterre kell tartózkodnia a labdától.
- A szabálytalanságért megítélt szabadrúgásnál a sorfalnak 5 méterre kell felállni. Ugyancsak 5 méterre kell állnia az ellenfél játékosának a szögletrúgás esetén.
- A mérkőzés végéig korlátlan csere lehetséges a csapatnévsorban szereplő játékosok között.
- A mérkőzés során a szándékos hazaadás közvetett szabadrúgással büntetendő.
- Kapusról az alapvonalon túlra jutó labda szögletet jelent az ellenfél javára.
- Becsúszó szerelés esetén minden esetben közvetlen szabadrúgás jár, a büntetőterületen belül büntetőrúgás. 
- Cserélni minden esetben a saját kapunál, a cserejátékosok helyénél, a kapu és az oldalvonal közötti alapvonalnál lehet. A cserejátékos ugyanott léphet a pályára, ahol a csapattársa lejött a játéktérről. Szabálytalan csere esetén közvetett szabadrúgás jár az ellenfélnek a labda elkövetés kori helyéről.
- A játékosok szabálytalanság esetén – ha a játékvezető úgy ítéli meg – 2 percre kiállíthatók. Súlyos vétség esetén végleges kiállítás van, a kiállított játékos helyett 2 perc után más csapattárs pályára léphet. Az egy mérkőzésen belüli második 2 perces kiállítás is véglegesnek minősül. A végleg kiállított játékos a soron következő mérkőzésen nem szerepelhet.

Fegyelmi szankciók:
- 2 perces kisbüntetést kap az a játékos, aki ellenfelét trágárul szidalmazza, vagy kezelhetetlenül viselkedik, a játékvezetőnek nem engedelmeskedik, azt megsérti, ellenfelével szemben sportszerűtlenül szabálytalankodik.(gáncsolás, buktatás, visszahúzás)
- az a játékos, aki egy mérkőzésen belül kapott két kisbüntetése (2x2 perc) miatt kerül végleges kiállításra, valamint a játékvezető szóban való szidalmazása esetén történő kizárása miatt 1 – azaz egy – játékhétre kerül eltiltásra.
- pályán elkövetett durva szabálytalanság után történő kizárás miatt 2 –azaz kettő – játékhétre kerül eltiltásra.
- ellenfele ellen elkövetett olyan durva sportszerűtlenség, aminél nem volt esély a labda megjátszására, - ellenfél megrúgása, ellenfele leköpése, valamint a játékvezető fenyegetése esetén 3-5 – azaz három-öt – játékhétre kerül eltiltásra, az eset súlyosságától függően.
- a játékvezető, illetve az ellenfél felé irányuló tettlegesség kísérlete, (ütés, rúgás, fejelés kísérlete), valamint dulakodás, lökdösődés esetén 6-16 – azaz hat-tizenhat – játékhétre kerül eltiltásra az eset súlyosságától függően.
- Verekedés kezdeményezése saját illetve ellenfél játékosával, az ellenfél, ill. saját játékostárs ellen elkövetett tettlegesség, (ütés, rúgás, fejelés) valamint olyan szándékos, nem a labda megszerzésére irányuló szabálytalanság, amely súlyos sérülést okoz, valamint a játékvezető ellen elkövetett atrocitások, tettlegesség esetén 6-12 – azaz hat- tizenkettő – hónapra kap eltiltást minden az egyesületünk által szervezett rendezvényről.
- Aki verekedésért, vagy súlyos tettlegességért került eltiltásra, (6-12 hónapos büntetést kapott) és egy éven belül újra hasonló módon követ el fegyelmi vétséget, 3 –azaz három- évre eltiltást kap minden az egyesület által szervezett rendezvényről.
- Az eltiltás az egyesület minden rendezvényére, mindegyik bajnokságára érvényes!
- Az Egyesület Vezetősége fenntartja magának a jogot, hogy a többször eltiltott játékosokat hosszabb időre eltiltsa az általa szervezett rendezvényekről!
Egyéb rendelkezések:
A mérkőzés lebonyolítási rendjéért minden esetben, mindkét csapat felelős. A labdát mindig a pályaválasztó csapat biztosítja. Az öltözőben hagyott értéktárgyakért a Sportpálya 2004 Egyesület felelősséget nem vállal.

Kaposvár, 2023.09.02.

                                                                                   Sportpálya 2004 Egyesület Vezetősége